ཀུན་མཁྱེན་དུས་གསུམ་སངས་རྒྱས་མ་འོངས་སངས་རྒྱས་གང་གི་ངོ་བོ་འཚང་རྒྱ་བའི་ཚུལ་ཡང་མདོ་དེ་ཉིད་ལས།དེས་དེ་ལྟར་བྱས་ནས་ལོ་བརྒྱར་ཆོས་ཀྱི་ཆར་ཕབ།ཆོས་ཆེན་པོའི་རྔ་བོ་ཆེ་བརྡུངས།ཆོས་ཀྱི་དུང་བུས།ཆོས་ཀྱི་མཆོད་སྦྱིན་བྱས།ཆོས་ཀྱི་རྒྱལ་མཚན་བཙུགས་ནས་རྣམ་པར་འཕྲུལ་པ་ཆེན་པོས་དུས་བྱེད་པར་འགྱུར་རོ།།དེ་ནས་ཕྱིས་སངས་རྒྱས་སུ་འགྱུར་ཏེ།སངས་རྒྱས་སྟོང་ཡོངས་སུ་མྱ་ངན་ལས་འདས་ནས་བསྐལ་པ་དྲུག་ཅུ་རྩ་གཉིས་འདས་ནས་རང་སངས་རྒྱས་འབུམ་ཡོངས་སུ་མྱ་ངན་ལས་འདས་ཤིང་གཞན་ཡང་མགོན་པོ་བརྒྱད་ཡོངས་སུ་མྱ་ངན་ལས་འདས་ནས་དེའི་འོག་ཏུ་ངའི་མིང་འཆང་བའི་དགེ་སློང་འཇིག་རྟེན་ཐམས་ཅད་ཀྱིས་མཐོང་ན་དགའ་བ་འདི་སངས་རྒྱས་ཀྱི་ཞིང་འཇིག་རྟེན་འདི་ཉིད་དུ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཡེ་ཤེས་འབྱུང་གནས་འོད་ཅེས་བྱ་བར་འགྱུར་རོ།།ཞེས་གསུངས་པ་ལྟར་རོ།།